
			Forord

			Jeg vokste opp i Oslo i «de harde 30-årene», en tid som var veldig annerledes enn i dag. Familien fikk, som så mange andre, erfare arbeidsløshet før det fantes støtteordninger. Mine foreldre hadde aldri hatt mulighet til å ta en utdanning utover folkeskolen. For meg ble barndoms- og skoletiden sterkt preget av krigen. Jeg husker evakueringen ut av Oslo på et lasteplan. Ferden gikk til et feriehjem på Hadeland. Tyskerne okkuperte skolene under hele krigen. Vi ble undervist hjemme hos hverandre, eller i lokaler som gamlehjem og menighetshus. En periode fant undervisningen sted i Kiellands dropsfabrikk. Der luktet det deilig av sukkertøyet «Kongen av Danmark». Vår flinke lærerinne ble byttet ut med en som var nazist. Jeg fikk uansett mulighet til å gå på fortsettelsesskole og senere handelsskole, og arbeidet etter skoletiden som sekretær på ulike kontorer. Jeg har alltid vært glad i å skrive og husker at jeg iblant skrev stiler for skolekamerater. 

			

			Mange år senere pleide jeg å sitte på kjøkkenet og skrive dikt mens min mann så på fjernsyn. Diktene ble positivt mottatt i vise- og kormiljøer i Oslo og på Hadeland, og noen av dem er tonesatt. Min mann kom fra Finland, og jeg var lenge medlem av et finlandssvensk forbund som het «Tondiktarna». Jeg fungerte på en måte som forbundets forlengede arm her i landet. Et av de mer fantasifulle prosjektene som jeg kom i berøring med, var et forsøk på å lage et fellesnordisk diktspråk, noe som selvfølgelig ikke lyktes. Men det har hele tiden vært naturlig for meg å være opptatt av nordisk samarbeide. Diktene mine har vært brukt til opplesninger i mange slags ulike foreninger og klubber rundt om i Norge. De har også blitt lest opp i finlandssvensk radio. 

			

			Egentlig har jeg ikke hatt ambisjoner om å få diktene utgitt i bokform, men en venninne sendte noen av dem til Lyrikkforlaget. Slik ble det likevel en diktsamling!

			Blomsterhjertet på forsiden av boka er en etterlatt tegning av min mann, Arvid Nordström.


			Lajla Fossum Nordström

			

		

Fra hjertets arkiv

			Samler man penger og setter på bok,

			blir man betraktet som fremsynt og klok.

			Selv om prosjektet kan virke suspekt,

			av pengene står det bestandig respekt.

			

			Det er bare trist at man ikke kan ta

			pengene med når en reiser herfra,

			for rikdom og rang må forlates på jord.

			Blottet og bar skal man rusle om bord.

			

			Så jeg samler viser og vers på min ferd.

			De tror jeg i lengden er langt mere verd.

			Jeg ordner dem sirlig i hjertets arkiv.

			Dyrebar er denne skatt i mitt liv.

			

			Og rikdom som skjuler seg inni ens sjel

			tror jeg kan berges med, uskadd og hel.

			Når jeg stevner frem mot den navnløse strand,

			Da smugler jeg visene freidig i land.

, , Her finner du dikt med dybde og bunn;
- passer for oss som har levd en stund!

